Hekk kif bħalissa għaddejja konsultazzjoni pubblika fuq il-possibbiltà ta' rilokazzjoni tal-monument tas-Sette Giugno li bħalissa jinsab fi Ġnien Hastings, din il-gazzetta hija infurmata li r-rispons diġà huwa wieħed tajjeb ħafna, minkejja li s-sottomissjonijiet għadhom ma bdewx jinfetħu. Intant, din il-gazzetta tkellmet ma' persuni li huma intiżi fl-istorja u fil-kultura, fosthom Dr Charles Xuereb li jispeċjalizza fl-identità u l-memorja kollettiva, u l-Professur tal-Istorja Moderna Henry Frendo, li qasmu l-opinjoni tagħhom dwar dan. "Misraħ Malta flok San Ġorġ" Dr Xuereb, li għal dawn l-aħħar snin ġab għadd ta' argumenti għala kellu jinstab post aktar xieraq għal dan il-monument, sostna li l-mafkar tas-Sette Giugno jista' jirritorna fejn kien f'Misraħ San Ġorġ. "F'każ li dan il-monument jerġa' jirritorna fejn kien qabel, jiġifieri f'Misraħ San Ġorġ, dan għandu jissemma Misraħ Malta flok San Ġorġ." Żied jgħid li monumenti li jġeddu l-memorja ta' xi traġedja nazzjonali bħal din preferibbilment jitpoġġew qrib il-lok fejn tkun seħħet jew inkella qrib post relatat mal-effetti li jħalli inċident patrijottiku bħal dan. "Tnejn mill-vittmi tilfu ħajjithom fi Triq l-Ifran fejn m'hemmx wesgħa għall-monumenti, u għalhekk, minħabba li fl-1919 il-protesta pubblika kontra l-gvern kolonjali wasslet biex pajjiżna kiseb l-ewwel Parlament rappreżentattiv fl-1921, fl-1986 kien tpoġġa quddiem il-Palazz." Ma jfixkilx il-proġett ta' Piano Huwa proprju għalhekk, sostna Dr Xuereb, li, minħabba li llum il-Parlament mexa għal dħul il-Belt, jagħmel ħafna sens jekk il-monument isib postu fil-wesgħa, fuq nett tat-taraġ il-ġdid ta' Piano, bla ma jista' jingħad li jfixkel fl-istil mal-proġett il-ġdid, fejn hemmhekk hemm sett ta' żewġ turġien kbar. "Hawn għandna għażla: għandu jitpoġġa jew fuq nett tat-taraġ li jieħu lejn Hastings jew, aktar milħuq, in-naħa l-oħra li tieħu lejn Kastilja, fejn allura niġu mal-ġenb tal-Bank Ċentrali. Hawn insibu vantaġġ akbar għax jidher minn Misraħ il-Ħelsien imma jintlaħaq ukoll minn Misraħ Kastilja u jippresta ruħu fiċ-ċerimonja annwali u b'hekk żgur li tiġi ssiġillata r-rabta mal-Parlament," afferma Dr Xuereb. Rispett u dinjità Dr Xuereb qal ukoll li min iħares lejn il-monument mid-daħla tal-Belt Valletta, ikun liema naħa jkun, jarah fl-għoli u dan jgħin biex juri rispett u dinjità. Huwa żied jgħid ukoll li waqt xandira bir-radju nhar it-Tnejn li għadda, sab li l-maġġoranza tas-semmiegħa ppreferew li l-monument għandu jitpoġġa qrib il-Parlament il-ġdid. Qal ukoll li l-idea li dan jitpoġġa quddiem is-suq ma togħġbux għax, għalkemm żgur aħjar minn fejn hu, isostni li dak il-lok jibqa' dejjem wara l-Palazz. Konve rġenza Intant, ta' ħsieb simili kien ukoll il-Professur Frendo. Frendo sostna li hu tal-idea li l-mafkar jista' jitħalla fil-ġnien ta' Hastings viċin Triq l-Ifran, peress li hawn l-aktar li kien ġera d-demm u hemm ukoll spazju fejn ipoġġu n-nies. Madankollu, hu tal-opinjoni li "l-istil soċjalista-realista ta' Anton Agius ma jaqtax ma' dak ta' Renzo Piano. Forsi xi mkien bejn il-Parlament il-ġdid u l-Bank Ċentrali, jekk jiġi mċaqlaq?" staqsa l-Professur Frendo. Irid jinstab spazju simili għal dak oriġinali Min-naħa tiegħu, il-Professur John Baldacchino stqarr li meta monumenti bħal dawk ta' Anton Agius ikunu kkummissjonati, normalment isiru bit-tir li jitpoġġew f'sit speċifiku. Irrelevanti jekk wieħed jogħġbux jew le il-monument tas-Sette Giugno, jibqa' l-fatt li dan inħoloq għal spazju partikolari. Sabiex jiċċaqlaq hemm bżonn jinstab spazju li jkun simili għal dak oriġinali, inkella jintilef is-sens ta' preżenza u proporzjonalità. "Issa ilna nibdlu l-post tal-monumenti. Il-monument ta' Manwel Dimech huwa każ ieħor, fejn apparti li tneħħa mill-pjazza ta' Kastilja li kien maħluq għaliha, spiċċa tpoġġa fuq pedestall. Dan kien żball għax la l-artist u lanqas il-Prim Ministru ta' dak iż-żmien ma xtaqu li jkun fuq pedestall, għaliex is-sinjifikat kien li Dimech kien bniedem "tan-nies". Ironikament imbagħad La Vallette tpoġġa fuq pedestall baxx, meta dan kien aristokratiku." Id-diskussjoni dwar il-monumenti saret antika f'ħafna aspetti, jgħid Prof. Badacchino, u hemm bżonn li jinbidel il-mod li bih inħarsu lejn u nikkummissjonaw monumenti figurattivi. "Hemm bżonn inqas minnhom, għax ħafna qishom verżjoni tal-bronż tal-istatwi li jinħarġu mill-knejjes fil-Ġimgħa l-Kbira."